Dr Silvio Berlusconi isch dr eltest Sohn vom Luigi Berlusconi und dr Rosa Bossi und Brueder vo dr Maria Antonietta  und vom Paolo Berlusconi. Si Vater isch Aagstellte bi dr Banca Rasini gsi, und het sich bis zum Gschäftsfüehrer ufegschafft. 1954 het dr Silvio Berlusconi d Matur am Salesianer-Gymnasium Sant'Ambrogio z Mailand gmacht. Denn het er an dr Universität Mailand e Jura-Studium agfange, won er 1961 mit ere Diplomarbet über Werbigsverdräg cum laude abgschlosse het. Für si Arbet het er vo dr Wärbigsagentur Manzoni e Briis vo über 2 Millione Lire gwunne. Näben em Studium het er as Staubsuugerverdräter und as Sänger in Nachtclub und uf Chrüzfahrtschiff gschafft. Noch em Studium hätt dr Berlusconi dr obligatorisch Militärdienst sötte mache, het aber nit dient.